**Referat  
  
Møte i Stoltenbergutvalget**30. august 2018, kl. 09:00–16:00Akersgata 59, Oslo **Tilstede**

Fra utvalget: Camilla Stoltenberg, Terje Ogden, Arne Ola Lervåg, Ingrid Fylling, Rune Hausstätter, Camilla Trud Nereid, Mats Monsen, Rahman Akhtar Chaudhry  
Fra sekretariatet: Kjetil Sletteng Ulvik, Martin Flatø, Nadine Farnes, Silje Eggestad

**Referent** (Nadine Farnes)

1. **Godkjenning av innkalling og dagsorden** v/utvalgsleder

*Enstemmig godkjent*

1. **Presentasjon av OECD rapporten, samt drøfting av hovedfunn** v/Francesca Borgonovi, OECD og utvalgsleder

OECD presenterte endelige funn fra deres kommende landrapport om kjønnsforskjeller i skoleprestasjoner (Policy Brief). Første del av rapporten presenterte funn om kjønnsforskjeller i skoleprestasjoner i grunnskolen og videregående opplæring og sammenhenger med andre variabler, samt atferdsrelaterte utfall slik som holdninger til skolen og selvfølelse. Presentasjonen inkluderte blant annet langtidstrender og internasjonale sammenligninger. Andre del av rapporten presenterte funn om tiltak som er blitt gjort for å redusere eller forhindre kjønnsforskjeller i skoleprestasjoner internasjonalt. Tiltak fra andre land ble valgt ut ifra relevans for problemene påpekt i første del av rapporten og for den norske konteksten. Finland, Nederland og USA ble pekt på som særlig aktuelle sammenlignbare land. I tillegg ble tiltak valgt på bakgrunn deres effekt på gutters prestasjoner, og at det skulle omfatte alle skoleelever, ikke kun undergrupper av gutter. OECD påpekte en mangel på intervensjoner og vurderinger av intervensjoner som fokuserer på å forbedre gutters skoleprestasjoner totalt sett, og ikke kun på avgrensede, spesifikke områder.

Utvalget drøftet funnene som ble presentert, blant annet sammenligning av norske og internasjonale resultater, effekten av studiene om tiltak og om relevansen av de ulike tiltakene til Norge.

1. **Gjennomgang av kapittelutkast for del I av NOU'en, "Situasjonsbeskrivelse – kjønnsforskjeller i grunnopplæringen og livsløpet"** v/utvalgsleder

Utvalget diskuterte og ga tilbakemelding på kapittelutkastet, deriblant inkludering av OECD funn, og hvordan belyse kvaliteten på datagrunnlaget. Det var enighet om at teksten bør få tydelig fram dersom det er relevante problemstillinger som ikke lar seg belyse på grunn av manglende eller utilstrekkelig data. I tillegg ønsket utvalget inkludering av data fra fylkeskommuner eller kommuner dersom nasjonale data ikke var tilgjengelige. Utvalget uttrykte også et ønske om en introduksjonstekst til strukturen av kapittelet, som en leseveiledning.

Utvalget ga tilbakemelding om at det var ønskelig med et bredere fokus på enkelte områder, og diskuterte blant annet alternative opplæringsarenaer, spesialundervisning, funksjonsnedsettelser og spesialpedagogikk og språkvansker i barnehagealder. Videre diskuterte utvalget resultater fra kartleggingsprøvene i matte- og leseferdigheter og Ungdata-undersøkelsen, og kjønnsforskjeller i psykisk helse og på kriminalstatistikker. Utvalget diskuterte muligheten for framskrivninger eller tilbakeskrivninger av kjønnsforskjeller i høyere utdanning og kjønnsbalanse i ulike yrkesgrupper. Andre områder som ble drøftet var søkertall og opptak til høyere utdanning og arbeidslivet.

Utvalget ble oppfordret til å ettersende sekretariatet tilbakemeldinger på utkastet.

1. **Behandling av beslutningsnotatet "Et system for kunnskapsbasert styring og kompetanseutvikling i utdanningssektoren"** v/utvalgsleder

Utvalget drøftet og ga generelle tilbakemeldinger på tiltakene diskutert i notatet. Temaer som ble diskutert var datagrunnlaget i utdanningssektor, styrking av forskningsaktiviteten og kunnskapsformidling og kompetanseutvikling for ansatte i barnehager og skoler.

Utvalget støttet i hovedsak innretningen på tiltakene, og sekretariatet fikk tilslutning til å jobbe videre med tiltakene i form av kapittelutkast for NOU'en. Det var enighet om at premisser og mål for de ulike tiltakene bør komme klarere frem og at begrepsbruken bør endres på enkelte punkter. Utvalget mente det var behov for å jobbe videre med rammene og innholdet for noen av tiltakene.

Utvalget ble oppfordret til å ettersende sekretariatet tilbakemeldinger.

1. **Arbeidsprosessen videre** v/utvalgsleder

Utvalget ble informert om innholdet for neste utvalgsmøte.

1. **Eventuelt**Ingen større saker ble tatt opp under dette agendapunktet.